અમદાવાદ: આણંદના તારાપુર તાલુકામાં મહિયારી ગ્રામ પંચાયતમાં તલાટી કમ મંત્રીની હત્યાનો પોલીસે ભેદ ઉકેલી નાખ્યો હતો. તલાટીની મુસ્લિમ પ્રેમિકાના નિકાહ જેની સાથે થવાના હતા તે યુવક અને એક સગીર સહિત ચાર હત્યારાને પોલીસે ઝડપી પાડ્યા હતા. ખંભાત રોડ સ્થિત ખંડેર હાલતમાં આવેલી દુકાનમાંથી છઠ્ઠી ઓક્ટોબરે મહિયારી ગ્રામ પંચાયતના તલાટી ઈન્દ્રજીતસિંહનો હત્યા કરાયેલી હાલતમાં મૃતદેહ મળી આવ્યો હતો. આ મામલે આણંદ લોકલ ક્રાઈમ બ્રાન્ચની ટીમ દ્વારા પણ બાતમીદારો સક્રિય કરી સઘન તપાસ હાથ ધરી હતી. જેમાં મૃતકને તેના ગામ કલોદરામાં રહેતી એક યુવતી સાથે પ્રેમસંબંધ હોવાનું ખૂલ્યું હતું. પોલીસે આ દિશામાં તપાસ હાથ ધરતા યુવતીના ગામનો એક યુવક મોઈનખાન ઉર્ફે ભોલો ઉમરખાન બસીરખાન પઠાણ સાથે નિકાહ થવાના હતા. મોઈનને યુવતીના સંબંધ ઈન્દ્રજીતસિંહ સાથે હોવાની જાણ થતાં પોતાના રસ્તામાંનો કાંટો દૂર કરવા માટે તેણે પોતાના ત્રણ મિત્ર જાવેદમિયાં યુસુફમીયા શેખ, સાદીદ મહમદ મલેક તેમ જ એક સગીર સાથે મળી ઈન્દ્રજીતસિંહની હત્યા કરવાનો પ્લાન ઘડી કાઢ્યો હતો. જેને પગલે ગત છઠ્ઠીના રોજ તેને આ મામલે વાત કરવા માટે ખંડેર મકાનમાં બોલાવી ત્યાં તેમના માથામાં બોથડ પદાર્થ મારી ગળાના ભાગે તિક્ષ્ણ હથિયાર વડે ૧૫ ઘા મારી તેમની હત્યા કરી હતી. એલસીબીએ ચારેય આરોપીની ધરપકડ કરીને રિમાન્ડ મેળવવા તજવીજ હાથ ધરી હતી. મોઈનખાન કલોદરા ખાતે મામાના ઘરે રહેતો હતો. જ્યાં તેને યુવતી સાથે પ્રેમ થયો હતો. તે કાપડની કંપનીમાં નોકરી કરતો હતો. યુવતીના અન્ય યુવક સાથે પ્રેમ હોવાનું ખૂલતાં જ તેણે તેના મિત્ર સાથે મળીને ચાર મહિના પહેલાં જ હત્યા કરવાનું પ્લાનિંગ કર્યું હતું. અને આ બાબતે અવારનવાર તે રેકી પણ કરી હતી.